KTB จับมือ “สรรพากร” เพิ่มช่องทางผู้เสียภาษี ยืนยันตัวตนผ่าน “เป๋าตัง”
สรรพากร-KTB เปิดให้บริการยืนยันตัวตนดิจิทัล อำนวยความสะดวกผู้เสียภาษี ผ่านแอปพลิเคชัน "เป๋าตัง"
สรรพากร-KTB เปิดให้บริการยืนยันตัวตนดิจิทัล อำนวยความสะดวกผู้เสียภาษี ผ่านแอปพลิเคชัน "เป๋าตัง"
14 ก.พ. 2566

นายลวรณ แสงสนิท อธิบดีกรมสรรพากร เปิดเผยว่า กรมสรรพากร และ ธนาคารกรุงไทย จำกัด (มหาชน) หรือ KTB ร่วมลงนามในบันทึกข้อตกลง โครงการยืนยันตัวตนทางอิเล็กทรอนิกส์ ซึ่งเป็นการอำนวยความสะดวกให้แก่ผู้เสียภาษี เพื่อเข้าใช้งานระบบบริการอิเล็กทรอนิกส์ของกรมสรรพากร ผ่านแอปพลิเคชัน “เป๋าตัง”
โดยความร่วมมือกับธนาคารกรุงไทยในครั้งนี้ เป็นการนำบริการพิสูจน์และยืนยันตัวตนทางอิเล็กทรอนิกส์ ผ่านแอปพลิเคชัน “เป๋าตัง” ซึ่งเป็นแอปฯ ที่ได้รับความนิยมใช้กันอย่างแพร่หลาย ผ่านกระบวนการการยืนยันตัวตนก่อนเข้าถึงบริการทางอิเล็กทรอนิกส์ต่างๆ ที่กรมสรรพากร ได้จัดเตรียมไว้ให้กับผู้เสียภาษี ได้แก่
– บริการยื่นแบบแสดงรายการภาษีเงินได้บุคคลธรรมดา ผ่านอินเทอร์เน็ต (e-Filing)
– ระบบตรวจสอบข้อมูลทางภาษี (My Tax Account)
– ระบบภาษีหัก ณ ที่จ่าย (e-Withholding Tax)
– ระบบตรวจสอบเงินบริจาค (e-Donation)
– ระบบยื่นแบบแสดงรายการและชำระภาษีผ่านแอปพลิเคชัน (RD Smart TAX)
– ระบบรับชำระอากรแสตมป์เป็นตัวเงินทางอิเล็กทรอนิกส์ (e-Stamp Duty)
รวมทั้งบริการทางอิเล็กทรอนิกส์อื่นๆ ของกรมสรรพากร ที่จะพัฒนาเพิ่มอีกในอนาคต
สำหรับการให้บริการยืนยันตัวตนทางอิเล็กทรอนิกส์บนแอปฯ “เป๋าตัง” เป็นไปตามมาตรฐานความปลอดภัย พัฒนาโดยบริษัท อินฟินิธัส บาย กรุงไทยที่มีความเชี่ยวชาญด้านการพิสูจน์ และยืนยันตัวตน ซึ่งมีประสบการณ์ในการทำงานร่วมกับภาครัฐ และหน่วยงานในสังกัดกระทรวงการคลัง เป็นแอปฯ ที่ส่งเสริมให้ประชาชนสามารถเข้าถึงบริการทางดิจิทัลต่าง ๆ รวมถึงเป็นช่องทางการชำระภาษีที่สะดวกและรวดเร็วยิ่งขึ้น
นอกจากนี้ ยังมีระดับความน่าเชื่อถือของอัตลักษณ์เป็นไปตามกฎหมาย และข้อกำหนดของหน่วยงานภาครัฐ รวมถึงกฎหมายด้านการคุ้มครองข้อมูลส่วนบุคคล (PDPA) อีกทั้งยังเป็นการนำเทคโนโลยีที่สอดคล้องกับความคุ้มครองข้อมูลส่วนบุคคล มาใช้ในการให้ข้อมูลธุรกรรมภาษีอีกด้วย
“กรมสรรพากร หวังว่าความร่วมมือกับธนาคารกรุงไทย ในการอำนวยความสะดวกให้ผู้เสียภาษี ยืนยันตัวตนทางอิเล็กทรอนิกส์ผ่านแอปฯ “เป๋าตัง” ในครั้งนี้ จะช่วยให้ประชาชนได้รับความสะดวก รวดเร็ว และมั่นใจในความปลอดภัยของข้อมูลภาษี เมื่อใช้บริการธุรกรรมทางภาษีมากยิ่งขึ้น ซึ่งจะช่วยลดค่าใช้จ่ายในการทำธุรกรรมทางภาษีให้กับภาคธุรกิจได้อีกทางหนึ่งด้วย” นายลวรณ กล่าว